
இனிய நண்பர்களே, வணக்கம். 

இந்த நூல் சைக்கோ, தொடர் கொலைகாரர்களுக்கு

சிறிய அறிமுகத்தை தருகிறது. குற்றத்தை தொடர்ச்சியாக குற்ற உணர்வின்றி செய்யும் மனோபாவத்தை மற்றவர்களும் அறிய வேண்டுமென்றுதான் இந்த நூல் எழுதப்பட்டுள்ளது. தொடர் கொலைகாரர்களின் உளவியலை சுருக்கமாக அறிய  

குற்றங்களை செய்தவர்களை சமூகத்தை விட்டு ஒதுக்கி வைப்பதோ, அவர்களை சுட்டு கொல்வதோ, மரணதண்டனையை வழங்குவதோ பிரச்னைக்கு தீர்வைத் தராது. குற்றவாளிகளுக்கு மனநல சிகிச்சை அளித்து சமூகத்தோடு இணைந்து வாழ வைப்பதையே தீர்வாக இந்நூல் முன்வைக்கிறது. இந்நூலின் தலைப்பை, எழுத்தாளர் ஜெயமோகனிடமிருந்து இரவல் பெற்றிருக்கிறேன். இதற்காக அவருக்கு நன்றி கூறிக்கொள்ள விரும்புகிறேன். நூலை வாசியுங்கள். விமர்சியுங்கள். நன்றி. 

அறிமுகம் 1

இருளில் இரு கண்கள் - அறிமுகம் 

இந்தியாவில் மனநோயாளிகள் என்பவர்கள் எப்படி இழிவாக நடத்தப்படுகிறார்கள் என்பது உங்களுக்கு தெரிந்ததே. உளவியல் சிகிச்சை என்பதே சங்கிலியில் கட்டிப்போடுவது, மயக்க மருந்து அளிப்பது என்றே எளிமையாக நினைக்கிறார்கள். மனநல ஆலோசகர், உளவியல் மருத்துவர், தெரபி என்பதெல்லாம் மிக அண்மையில்  வந்ததே. இதற்கு முன்னர் ஒருவருக்கு மனநலன் பிரச்னை என்றால் அதனை எப்படி கையாள்வது என்றே பலருக்கும் தெரியாது. அதனை வெளியே பகிரங்கமாக சொல்வதையும் சிகிச்சை எடுப்பதையும் அவமானமாகவே நினைத்தார்கள். பின்னர்தான் நிலைமை மாறியது. 

இன்று நடைபெறும் பல்வேறு குற்றச் செயல்பாடுகளின் பின்னணியில் எங்கோ ஒரு இடத்தில் காயம்பட்ட மனதுதான் இருக்கிறது. காரணமாக கல்வி, பணம், பெண், சொத்து, பாசம், குடும்ப உறவுகள் என எதுவாகிலும் இருக்கலாம். ஒருவரின் கனவு மறுக்கப்பட்டு, கேலி, கிண்டல் செய்யப்படும்போது மனிதன் மனம் சுருங்குகிறான். இத்தாக்குதல்கள் மனதில் இடையறாது நடக்கும்போது, மனது பல துண்டுகளாக பிளவுபடத் தொடங்குகிறது. தனது வலி, வேதனைகளை மறந்து பிறரை இம்சிப்பதன் வழியாக சுகம் காணத்தொடங்குகிறான். இதுவே பின்னாளில் சமூகப்பிரச்னையாக குற்றச்செயலாக மாறுகிறது.  

ஒருவரின் மனதில் அடக்கப்பட்ட மறுக்கப்பட்ட ஆசைகள் இரவில் கனவாக வரும் என்பதை அறிவீர்கள். இதுபற்றிய சுருக்கமான வரலாற்றை பார்த்துவிடுவோம். கொலைகாரர்கள் என்று சொல்லி வந்தவர்களை இன்று சீரியல் கொலைகாரர்கள் என்கிறோம். எப்படி இந்த வார்த்தை புழக்கத்திற்கு வந்தது?

அமெரிக்காவில் இப்போதும் அப்போதும் தொடர் கொலைகாரர்கள் உண்டு. குறிப்பாக ஆல்பெர்ட் ஃபிஷ். இவர் செய்த கொலைகள் பற்றி கூகுளில் டைப் செய்தால் நிறைய தகவல்கள் கொட்டும். ஆனால் அப்போது இவரை திரள் கொலைகாரர் என்றே ஊடகங்கள் அழைத்தன. சீரியல் கில்லர் என்று அழைக்கவில்லை. 

1970ஆம் ஆண்டு ஸ்பெஷல் போலீசான ராபர்ட் ரெஸ்லர், பிரிட்டிஷ் போலீஸ் அகாடமியில் உரையாற்றினார். அப்போது குற்றம் என்பது சீரிஸ் போல. கொலை, கொள்ளை, கற்பழிப்பு, வன்முறை என்று பேசிக்கொண்டே போனார். பேச்சை முடித்த பிறகு அவருக்கு திடீரென தான் சொன்ன சீரிஸ் என்ற வார்த்தை பிரமிப்பு தந்தது. குவான்டினாமோ திரும்பிய பின் சைக்கோ கொலைகாரர்களின் கொலைகளுக்கு சீரிஸ் என்ற பெயரை முழுமையாக  விரிவாக்கம் செய்து, அதனைப் பிரபலப்படுத்தினார். 

ராபர்ட் ரெஸ்லர் எப்.பி.ஐ.யிலுள்ள மைண்ட் ஹன்டர்ஸ் எனும் குழுவின் தலைவராக இருந்தார். அப்போது கொலைகளுக்கு இடையிலான தொடர்பை கண்டுபிடித்து அதை தொடர் கொலைகள் என்றே குறிப்பிட்டனர். சீரியல் கொலைகாரர் என்ற பதத்திற்கு பதிலாக பெரும் அல்லது திரள் கொலைகாரர் என்று கூறுகின்றனர். இச்சொல்லை ரெஸ்லர்தான் கண்டுபிடித்தாரா என்பதிலும் சர்ச்சைகள் உண்டு. 1960களில் சீரியல் மர்டரர் என்ற வார்த்தை மேற்குலகில் பிரபலமாகத் தொடங்கிவிட்டது. அப்போது 1966இல் பிராபி என்ற இங்கிலாந்து எழுத்தாளர் தி மீனிங் ஆப் மர்டர் என்ற நாவலை எழுதினார். இதில் சீரியல் மர்டர் என்ற வார்த்தையை பயன்படுத்தினார். இதனை ரெஸ்லர், சீரியல் கில்லர் என்று மாற்றிப் பயன்படுத்தினார் என்கிறார்கள். 

யாரை சீரியல் கில்லர் என்று கூறுவது? அதற்கும் எஃப்பிஐ கடுமையாக உழைத்திருந்தது. கொலையாளி குறைந்தது மூன்று கொலைகளை வெவ்வேறு ஆண்டுகள் சில ஆண்டுகள் இடைவெளியில் செய்திருக்கவேண்டும் என்பதுதான் விதி. இது எப்படி செல்லாத வரையறை என்று பார்ப்போம். டெட் பண்டி என்ற கொலைகாரர் பல்வேறு இளம்பெண்களை எப்.பி.ஐ. வரையறைப்படி இடைவெளி விட்டு கொன்றார். ஜான் கேசி என்பவர் தன் வீட்டின் கீழறையில் பலரையும் பிடித்து வைத்து சித்திரவதை செய்து கொன்று அங்கேயே அவர்களுக்கு சமாதி கட்டினார். எட்மண்ட் கெம்பர் சமாச்சாரமும் இதுபோல்தான். 

குறிப்பு 1

தொடர் கொலைகாரர்கள்

எப்.பி.ஐ., சீரியல் கொலைகாரர்களை கொலை, காலம் ஆகியவற்றை வைத்து சீரியல் கில்லர் என அடைமொழி கொடுத்து வந்தது. ஆனால் இதில் அவர்கள் மறந்துபோனது, கொலைகாரர், கொலை செய்யப்பட்டவரை வல்லுறவு, சித்திரவதை செய்து கொன்றாரா என்பதைத்தான். 

ஜேம்ஸ் வாட்சன் என்ற குற்றவாளியின் ஆவணம் அவர்களின் இக்குறைபாடான பார்வையை உலகிற்குச் சொல்ல போதுமானது. இவர், வல்லுறவு குற்றச்சாட்டுக்கு உள்ளானவர். நீதிமன்ற உத்தரவுப்படி கலிஃபோர்னியா மனநல மருத்துவமனைக்கு அனுப்பி வைக்கப்பட்டார். அங்கு ஜேம்ஸ் ஓடோம் என்ற குற்றவாளியைச் சந்தித்தார். இருவரின் எண்ணங்களும் வல்லுறவு, குற்றம் என்று நேர்கோடாக இருந்தன. 

தண்டனைக்காலம் முடிந்து வெளியே வந்தவர்கள், சிறப்பு அங்காடியைச் சேர்ந்த  இருபத்தி ஐந்து வயது பெண்  கணக்கரைக் கடத்தினர். தனியாக இருந்த இடத்திற்கு அவரைக் கொண்டு சென்றனர். ஜேம்ஸ், அவரை பின்சீட்டில் வைத்து வல்லுறவு செய்தார். அதனை கண்கள் மினுங்க ரசித்துக் கொண்டிருந்தது வாட்சன்தான். அவருடைய முறையில் அவர் தன் கத்தியை அப்பெண்ணின் மீது பயன்படுத்தினார். பெண்ணின் மார்பகங்கள், கண், காது மூக்கு என வெட்டியெடுத்தார். இவரது குற்றத்தை எப்படி வகைப்படுத்துவது?

பின்னர் தேசிய நீதிக்கழகம் இரண்டு அல்லது அதற்கு மேற்பட்ட கொலைகளைச் செய்தவர், பாலியல் துன்புறுத்தல் கொண்ட அடையாளங்கள் இருப்பது, குறிப்பிட்ட இடைவெளியில் கொலைகளைச் செய்வது ஆகியவற்றை துல்லியமாக வரையறை செய்தது.

சீரியல் கொலைகாரர்கள் பெரும்பாலும் பெண்களைக் கொல்லும்போது, அவர்களை வல்லுறவு செய்வது வழக்கம். இதற்கு காரணம் என்ன? காமம் அனைத்து உயிர்களுக்கும் பொதுவானது. ஆனால் அதனை அனுபவிக்கும் முறை வாத்சாயனார் எழுதிவைத்தது போல பல்வேறு முறைகளைக் கொண்டுள்ளது. இதில் சீரியல் கொலைகாரர்களின் மகிழ்ச்சி வல்லுறவு செய்வதல்ல. அதில் முரண்டு பிடித்து பெண்கள் அலறுகிறார்களே அதுதான். அந்த ஒலிதான், ஓலம்தான் அதுதான் அவர்களின் மூளையில் ஏராளமான வேதிச்சேர்மங்களை சுரக்க வைத்து அதிக கொலைகளைச் செய்ய வைக்கிறது. அவர்களுக்கு உச்சம் என்பது பயத்தில் அலறும் ஓலம்தான். 

சீரியல் கொலைகாரர்கள் பெரும்பாலும் போலீசில் சிக்க விரும்புவதில்லை. ஏன், தங்களின் சந்தோஷம் அத்தோடு நின்றுபோய்விடும் என்பதுதான் காரணம். மற்றபடி பயமேதும் கிடையாது. பாலியல் உறவை யோசித்து கனவு கொண்டே இருப்பது இவர்களின் மனதை வஜ்ரமாக்குகிறது. இதனால் இவர்களின் பாலியல் வல்லுறவு,  மிக மூர்க்கமாக வலிமையாக இருக்கும். பாதிக்கப்பட்டவருக்கு மண்ணில் நரகத்தைக் காட்டும்.  

விபத்து - விபரீதம் - 

பாபி ஜோ லாங்

பாபியின் செக்ஸ் வேகத்தோடு ஒப்பிட்டால், ரேஸ் ஒன் ட்ரைவர்களின் கார்களே கூட ஒரமாக ஒதுங்கி வழிவிடும். இதற்கு வேறு எதாவது உதாரணங்கள் உண்டா? ஏன் பாலுறவு கொண்ட பெண்களை கேட்கலாமே? என சமூக அரசியல் பிற்போக்குவாத இதழான இந்தியா டுடே நிருபர் போல நினைக்கிறீர்கள். தவறில்லை. ஆனால் அவரோடு உடலுறவு கொண்டவர்கள் யாரும் உயிருடன் இல்லை. சமாச்சாரம் முடிந்ததும் அத்தனை பேரையும் கொன்று சாலையோரம் வீசிவிட்டார் பாபி லாங். 

என்னதான் ஆச்சு பாபிக்கு? அத்தனைக்கும் காரணம் ஒரே ஒரு விபத்துதான். புளோரிடாவில் மோட்டார் சைக்களில் சென்றபோது, எதிரே வந்த கார் அவரை மோதி தூக்கியெறிந்தது. இந்த விபத்துக்கு முன்னமே ஐந்து வயதில் தலையில் அடிபட்டு, மிகவும் சிரமப்பட்டு உயிர் பிழைத்து வந்தவர் பாபி. ஆனால் கார் விபத்தால் ஏற்பட்ட விபத்து அவரின் மூளையில் உள்ள ஏராளமான சுரப்பிகளை உசுப்பிவிட்டது. இதனால், கார் விபத்து  காயங்கள் ஆறிய பிறகு, மனிதர் எப்போதும் துள்ளல் பட பிரவீன் காந்தாகவே இருந்தார். பொட்டலம் மடிப்பதுதான் அவரது முழுநேர வேலையாக இருந்தது.

செக்ஸில் ஈடுபட அவருக்கு இருபத்தி நான்கு மணிநேரம் போதவில்லை. வாரம் மூன்றுமுறை உறவு கொள்வது தம்பதிகளில் பொதுவான வழக்கமாக செக்ஸ் ஆய்வுகளில் படித்து இருப்பீர்கள். ஆனால் பாபி, காதல் மனைவி சிந்தியாவிடம் தினசரி மூன்று முறை உறவு கொள்வார். அது போதாமல், கழிவறையில் ஐந்து முறை சுய இன்பம் அனுபவிப்பது தனி அத்தியாயம். 

காதல் மனைவியைத்தான் திருமணம் செய்திருந்தார் பாபி. கணவரின் குறைபாடு மனைவிக்கும்  தெரிந்துதான் ஈடுகொடுத்தார். ஆனால், பாபியின் பாலியல் வேகம் அவருக்கு பயத்தைக் கொடுத்தது. 1974இல் திருமணம் செய்தவர்கள், 1980ஆம் ஆண்டு விவாகரத்து பெற்று பிரிந்துவிட்டனர். பாபியின் செக்ஸ் ஆட்டம் அதிலிருந்துதான் தொடங்கியது. அதற்கான ஐடியா வியக்க வைப்பது. 

புளோரிடாவின் மியாமி, ஆக்லா ஆகிய பகுதிகளில் வந்த வீட்டுப் பொருட்கள் விற்பனை விளம்பரத்தைப் படிப்பார் பாபி. அதில் குறிப்பிட்டுள்ள முகவரிக்குச் சென்று நோட்டம் விட்டுப் பார்ப்பார். ஆண்கள் இல்லாத வீடு என்றால், பொருட்களின் விலையைக் கேட்பது போல உள்ளே சென்று, ம்..ம்ஹூம் கொலை எல்லாம் கிடையாது. பெண்களை கட்டிப்போட்டு கட்டாய வல்லுறவுதான். 

தனக்கு திருப்தியானதும் அங்கிருந்து கிளம்பிவிடுவார். இப்படியே பதினைந்து முறை வல்லுறவு செய்தவுடன் பாதிக்கப்பட்ட பெண்கள் கொடுத்த புகார்களின் விளைவாக, பாபியின் பெயர்  போலீசின் ரெக்கார்ட்டுகளில் ஏறியது. தேடுதல் தொடங்கியது.

வான்டட் ஏட் ரேபிஸ்ட் என்ற பெயரில் போலீஸ் நோட்டீஸ்களை தெருவெங்கும் ஒட்ட, பாபி தனக்கு இரை கிடைக்காமல் தவித்தார். 1980 – 83 வரையில் ராஜா போல பெண்களை போகித்தவர், திடீரென எப்படி அனைத்தையும் நிறுத்த முடியும்? அதேதான் பாபியும் யோசித்தார். அதற்காக ஒரு வழியைக் கண்டுபிடித்தார். காரை புளோரிடாவில் தம்மா நகரில் இரவு நேரத்தில் ஓரிடத்தில் நிறுத்தி காத்திருப்பார். மிகச்சரியாக விலைமாதுக்கள் அங்கு வந்து பேரம் பேசுவார்கள். அவர்களை இழுத்து உள்ளே போட்டால் சோலி முடிந்தது. 

இந்த விஷயத்திற்கு முன் நீங்கள் அறியவேண்டியது இன்னொன்று உள்ளது. காரணம், வீடுபுகுந்து பெண்களை கட்டி வைத்து வல்லுறவு செய்வதில் முதலில் ஆர்வம் காட்டிய பாபி, பின்னர் அதில் சலித்துப் போனார். அவருக்கு செக்ஸை விட பெண்களை வல்லுறவு வழியாக துன்புறுத்தும்போது அதைத் தாங்க முடியாமல் பெண்கள் கதறுவது பெரும்  போதையாக இருந்தது. போலீஸ் நோட்டீஸ் அடித்து ஒட்டி அவரது புகழைப் பரப்பிய பின், இந்த புதிய முறையை சோதித்துப் பார்க்க பாபி விரும்பினார். 

அதற்கான வாய்ப்பை வியட்நாமிய பெண் ஜியோன்  தை லாங் வழங்கினார். அப்பெண்ணை காரில் உட்கார வைத்து சரச விளையாட்டுகளை விளையாடினார். பின்னர் கை, கால்களை கயிற்றால் கட்டி சித்திரவதை செய்து வல்லுறவு செய்தார். பின், அவரைக் கொன்று சாலையில் தூக்கியெறிந்து விட்டு வந்தார் பாபி லாங். 

இந்த முறையில், 9 பெண்களை கொன்றார் பாபி லாங். அவர் எட்டாவதாக ஓர் பெண்ணை வல்லுறவு செய்து கொல்லாமல் விட்டார். இறுதியில், அவர்தான் பாபி பற்றி போலீசுக்கு அடையாளம் சொல்லி அவர் மரண நாற்காலி ஏற முக்கிய காரணமாக இருந்தார். தடயமில்லாமல் விஷயங்களை செய்யத் தெரியாவிட்டால் எப்படி?

அந்தப் பெண்ணை காரில் போகும்போது சாலையில் பார்த்தார். பதினேழு வயது கொண்ட ஆதரவற்ற பெண். பார்க்க பார்க்க அழகாக இருந்த பெண்ணை விட்டுவிட முடியுமா? உடனே தன் வீட்டுக்கு அழைத்துச் சென்று ஆசை தீருமட்டும் வல்லுறவு கொண்டார். பின்னர், அவருடைய மனதில் என்ன தோன்றியதோ, அப்பெண்ணைக் கொல்லாமல் எங்கிருந்து அழைத்து வந்தாரோ அங்கேயே கொண்டு வந்து விட்டார். பாதிக்கப்பட்ட பெண் காவல்துறைக்கு தகவல் சொல்லி பாபிக்கை கைவிலங்கை மாட்ட வைத்தார். 

இது அத்தனைக்கும் காரணம், அவரது சிறிய வயதில் இருக்கிறது. விவாகரத்தான தாய், ஓட்டலில் உணவு பரிமாறுபவராக வேலை பார்த்து வந்தார். பாபி, தன் தாயோடுதான் பதிமூன்று வயது வரை தூங்கி வந்தார். தாய், மறுமணம் செய்யும் முடிவில் இருந்தார். இதனால் பாபியின் இடத்தை இரண்டாவது தந்தை பிடித்துக்கொண்டார். இது பாபிக்கு மனதில் பெரும் கோபத்தை உருவாக்கியது. அதேநேரம் பாபியின் தாய், மகனின் முன் எப்போதும் அரைகுறையான ஆடையோடு வந்து நின்றதில்லை என்றும் கூறியுள்ளார். ஒருகட்டத்தில் தாயும், மகனும் சந்திக்கக்கூட நேரமில்லாமல் இரு துருவங்களாக இருந்துள்ளனர். அவர் மனதில் இருந்த ஏக்கம் என்னவோ, சமூகம் அதற்காக பெரும் விலையை ஆகிவிட்டதுதான் சோகம். 

நரமாமிச  மிருகன்! - ஆல்பிரெட் ஃபிஷ்

அமெரிக்காவைச் சேர்ந்த ஃபிராங்க் ஹோவர்டு என்பவரை வில் கிங் என்கிற காவல்துறை அதிகாரி, தீவிரமாக தேடி வந்தார். காரணம், சிறுமி காணாமல் போன வழக்கில் ஃபிராங்க் சந்தேக வளையத்தில் இருந்தார். வில் கிங் இரவில் சிறிதேனும் தூங்க வேண்டும் என்று அவரது மருத்துவர் கண்டிப்பாக கூறியிருந்தார். வழக்கு காரணமாக அது சாத்தியமே ஆகவில்லை.

வழக்கு என்று அலைந்து திரிந்து சாப்பாடு சாப்பிட மறந்ததில் அவரது உடல் களைத்து போயிருந்தது. அத்தனைக்கும் காரணம், கிரேசி பட் என்ற ஒன்பது வயது சிறுமியின் வழக்குதான். 

அவர் வேறு வழக்குகளை கவனித்தாலும் இந்த சிறுமி காணாமல் போன வழக்கு அவருக்கு சவால் விட்டது. அவரை சித்திரவதை செய்தது. உணவு, மலம் கழிப்பது,  சிறுநீர் கழிப்பது, உறங்குவது என அனைத்தையும் மறக்க வைத்தது. முயற்சியில் பழுதில்லை. ஆனால், பயன்தான் கிடைக்கவில்லை.

